Michal Šimečka

Michal Šimečka, DPhil. (* 10. máj 1984, Bratislava) je slovenský politologický výskumník, novinár a centristický politik, poslanec a podpredseda Európskeho parlamentu. V minulosti pracoval pre europoslancov za Smer-SD a ČSSD. Je jedným zo zakladajúcich členov centristicko-liberálneho hnutia Progresívne Slovensko, v ktorom zastával funkciu podpredsedu a dňa 7. mája 2022 bol snemom strany zvolený za jej predsedu.

Vzdelanie 
Bakalárske štúdium absolvoval na Fakulte sociálnych vied Karlovej Univerzity, kde medzi rokmi 20032006 študoval politológiu a medzinárodné vzťahy. Potom získal magisterský titul s vyznamenaním na University of Oxford, na ktorej v roku 2013 získal titul DPhil. v oblasti politických vied.

Kariéra 
Začínal ako novinár, keď medzi rokmi 2002 až 2004 písal pre slovenský denník SME a neskôr pre britský denník Financial Times medzi rokmi 20042006. Po štúdiu pracoval ako externý prednášajúci na Univerzite Komenského a Karlovej Univerzite.

Medzi rokmi 2011 až 2014 bol poradcom pre zahraničnú politiku poslancov Európskeho parlamentu Borisa Zalu (Smer - SD) a Libora Roučku (ČSSD), po čom sa stal výskumným pracovníkom Ústavu medzinárodných vzťahov v Prahe, kde sa venoval problematike európskej integrácie a európskej bezpečnosti. Zároveň pôsobil aj ako poradca českého ministra zahraničných vecí.

V európskych voľbách v máji 2019 bol lídrom kandidátky koalície Progresívne Slovensko a SPOLU – občianska demokracia, ktorá zvíťazila so ziskom 20,11 %. So ziskom 81 735 preferenčných hlasov bol zvolený za europoslanca.
V novembri 2019 sa stal hlavným spravodajcom Európskeho parlamentu pre prípravu nového mechanizmu na ochranu demokracie a právneho štátu v členských krajinách Únie.

Vo februári 2020 bol zvolený za podpredsedu liberálnej frakcie Renew Europe.

Na sneme Progresívneho Slovenska sa 6. júna 2020 stal podpredsedom strany. Dňa 7. mája 2022 bol na sneme strany zvolený za predsedu.

V októbri 2020 plénum Európskeho parlamentu schválilo tzv. „Šimečkovu správu“ väčšinou 521 hlasov za, 152 proti a 21 poslancov sa zdržalo. Správa navrhuje komplexný nástroj pre monitoring dodržiavania právneho štátu a demokracie v členských krajinách EÚ. 

Šimečka bol 18. januára 2022 zvolený za jedného zo 14 podpredsedov Európskeho parlamentu. Na funkciu ho navrhla jeho frakcia Obnovme Európu. V hlasovaní získal 494 hlasov a stal sa historicky prvým Slovákom v tejto funkcii.

7. mája 2022 bol na sneme Progresívneho Slovenska zvolený za jeho predsedu, čím nahradil Irenu Bihariovú. Ako jediný kandidujúci získal 152 hlasov zo 156.

LGBT 

Michal Šimečka aktívne podporuje LGBT komunitu, a garantuje liberálny smer Progresívneho Slovenska pod jeho vedením.

Podpora Dúhovej stužky 
Michal Šimečka podporuje kampaň Dúhová stužka, a pozýva k podpore aj svojich priaznivcov: "Až 77% LGBT+ ľudí sa na verejnosti nedrží za ruky, pretože sa obávajú napadnutia. Aj preto som sa zapojil do kampane Dúhová stužka. Pridajte sa aj vy. Každý, kto v období 10. až 24. mája prispeje na kampaň, dostane od organizátorov dúhovú stužku."

Príhovor pri otvorení festivalu Dúhový pride Bratislava 
Michal Šimečka vystúpil s príhovorom na festivale Dúhový PRIDE Bratislava. "Nie ste sami. Toto je hlavné posolstvo, ktoré som účastníčkam a účastníkom Pridu zdôraznil pri otvorení festivalu. Nechcú nič navyše, túžia len po živote v bezpečí, ľudskej dôstojnosti a po možnosti žiť svoj život podľa vlastných predstáv, po boku tých, ktorých milujú. Táto túžba je univerzálnym ľudským právom, zdieľame ju všetci, a je našou povinnosťou pomôcť tomu, aby bola naplnená aj na Slovensku."  uviedol Šimečka, s tým že "Slovensko si už nemôže dovoliť strácať najlepších ľudí len preto, že sa u nás necítia bezpečne"

Diskriminácia rómskych komunít v EÚ
V apríli 2022 sa Šimečka zapojil do rozpravy na pôde parlamentu EÚ a vyzval Radu EÚ aby po 6 rokoch od začatia infrindžmentov proti Česku, Slovensku a Maďarsku ráznejšie zakročila proti diskriminácii rómov v členských štátoch:

„Vážený pán predsedajúci, približne 80 % Rómov v Európe žije podľa štatistík Agentúry EÚ pre základné práva v úplnej chudobe, v katastrofálnych podmienkach, často bez prístupu k pitnej vode, lekárskej starostlivosti či vzdelaniu. A zlá sociálna situácia často na úrovni rozvojových krajín je samozrejme umocnená tým, že táto najväčšia národnostná menšina v Európskej únii žije v diskriminácii vo všetkých oblastiach života.

A prakticky všetci experti vrátane Komisie sa zhodujú, že kľúčom k prelomeniu generačnej chudoby je práve vzdelávanie. A preto sa chcem aj tu dnes spýtať pani komisárky: od spustenia infrindžmentov proti Slovensku, Česku a Maďarsku za diskrimináciu rómskych detí vo vzdelávaní ubehlo už vyše šesť rokov. Deti, ktoré sa vtedy narodili, sú dnes v prvom ročníku, väčšina z nich pravdepodobne odsúdená na neúspech. A preto sa pýtam: kedy Komisia konečne zakročí, aby zamedzila pretrvávajúcej diskriminácii týchto detí v členských štátoch?“

Zákaz výroby čajových vrecúšok obsahujúcich plasty 

Michal Šimečka patrí do skupiny europoslancov ktorí podali dňa 15. decembra 2020, počas vrcholiacej 2. vlny korona-pandémie, individuálny návrh uznesenia o zákaze výroby čajových vrecúšok obsahujúcich plasty. 

Návrh uznesenia nie je priamo záväzný, ale vyjadruje názor väčšiny europarlamentu a obsahuje nezáväznú výzvu eurokomisii aby konala. 

V návrhu sa uvádza:
" keďže existujú alternatívy plastových čajových vrecúšok, ako sú opakovane použiteľné kovové nádoby a biologicky rozložiteľné a kompostovateľné materiály, ktoré sú už dostupné na trhu EÚ;

1. domnieva sa, že čajové vrecúška by nemali obsahovať plasty a že namiesto nich by sa mali používať opakovane použiteľné alebo, ak to nie je možné, biologicky rozložiteľné a kompostovateľné materiály;

2. vyzýva Komisiu, aby predložila legislatívny návrh na zákaz uvádzania čajových vrecúšok obsahujúcich plasty na trh EÚ;

3. poveruje svojho predsedu, aby postúpil toto uznesenie Komisii."

Osobný život 
Je synom novinára Martina M. Šimečku a vnukom česko-slovenského filozofa, spisovateľa a disidenta Milana Šimečku. S partnerkou Soňou a dcérou Táňou žijú v Bratislave.

Referencie 

Slovenskí europoslanci (2019 – 2024)
Podpredsedovia Európskeho parlamentu
Slovenskí politici
Politici Progresívneho Slovenska
Absolventi Oxfordskej univerzity
Predsedovia slovenských politických strán
Osobnosti z Bratislavy